ΚΟΙΝΗ ΔΡΑΣΗ της 2ας Φεβρουαρίου 1998 που ενέκρινε το Συμβούλιο βάσει του άρθρου Ι.3 της συνθήκης για την Ευρωπαϊκή Ένωση για την υποστήριξη της ειρηνευτικής διαδικασίας στη Βοσνία (98/117/ΚΕΠΠΑ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση, και ιδίως τα άρθρα Ι.3 και Ι.11,

τις γενικές κατευθυντήριες γραμμές που περιέχονται στα συμπεράσματα που εγκρίθηκαν από το Ευρωπαϊκό Συμβούλιο του Δουβλίνου στις 13 και 14 Δεκεμβρίου 1996,

Εκτιμώντας:

ότι η νέα κυβέρνηση της οντότητας της Σερβοβοσνιακής Δημοκρατίας ανέλαβε καθήκοντα στις 19 Ιανουαρίου 1998 7

ότι ο νέος πρωθυπουργός κ. Milorad Dodik δεσμεύτηκε να συνεργαστεί πλήρως στην εφαρμογή της ειρηνευτικής συμφωνίας Dayton/Παρισίων 7

ότι ο σχηματισμός της πρώτης κυβέρνησης της Σερβοβοσνιακής Δημοκρατίας που δεσμεύτηκε να εφαρμόσει την ειρηνευτική συμφωνία προσφέρει δυνατότητες για σημαντική πρόοδο προς τη βιώσιμη ειρήνη και συμφιλίωση στη Βοσνία και Ερζεγοβίνη 7

ότι η συνδρομή της διεθνούς κοινότητας εξακολουθεί να εξαρτάται από τη συμμόρφωση προς την ειρηνευτική συμφωνία και τις συνακόλουθες υποχρεώσεις όπως επιβεβαιώθηκε και κατά το Συμβούλιο για την εφαρμογή της ειρήνης που πραγματοποιήθηκε στη Βόννη στις 9 και 10 Δεκεμβρίου 1997 7

ότι η Ευρωπαϊκή Ένωση αναγνωρίζει ότι η νέα κυβέρνηση χρειάζεται την πλήρη υποστήριξη της διεθνούς κοινότητας για την ταχεία διασφάλιση της αποτελεσματικής της λειτουργίας μέσω επείγουσας οικονομικής συνδρομής 7

ότι το Συμβούλιο της 26ης Ιανουαρίου 1998, στα συμπεράσματά του, συμφώνησε ότι η Ένωση θα πρέπει να αναπτύξει ταχέως τη συνεργασία της με τη νέα κυβέρνηση για να τη βοηθήσει να αρχίσει τη λειτουργία της αποτελεσματικά 7

ότι ο ανώτατος εκπρόσωπος απηύθυνε έκκληση για αποτελεσματική και ταχεία βοήθεια προς τη νέα κυβέρνηση και αποφάσισε να ανοίξει ειδικό λογαριασμό για το σκοπό αυτό 7

ότι η Ένωση έχει συμβάλει ουσιαστικά στην εφαρμογή της ειρηνευτικής διαδικασίας και κρίνει τώρα ότι ο σχηματισμός της νέας κυβέρνησης προσφέρει δυνατότητες για ουσιαστική συνεργασία με τις αρχές της Σερβοβοσνιακής Δημοκρατίας 7

ότι, χάριν συνοχής της εξωτερικής πολιτικής της Ένωσης, θα πρέπει να μελετηθεί και η λήψη πρόσθετων κοινοτικών μέτρων υποστήριξης της νέας κυβέρνησης στο προσεχές μέλλον, που θα υπερβαίνουν το πρώτο αυτό βήμα,

ΕΝΕΚΡΙΝΕ ΤΗΝ ΠΑΡΟΥΣΑ ΚΟΙΝΗ ΔΡΑΣΗ:

Άρθρο 1

Η παρούσα κοινή δράση αποσκοπεί στην παροχή, κατ' εξαίρεση, ταχείας και βραχυπρόθεσμης βοήθειας στη νέα κυβέρνηση της Σερβοβοσνιακής Δημοκρατίας, προκειμένου να τη βοηθήσει να εξασφαλίσει σταθερότητα στη Σερβοβοσνιακή Δημοκρατία (ΣΔ).

Άρθρο 2

1. Προς τούτο, θα εγγραφεί στο γενικό προϋπολογισμό των Ευρωπαϊκών Κοινοτήτων για το 1998 ποσό 6 εκατομμυρίων Ecu, κατ' ανώτατο όριο.

2. Η διαχείριση του κονδυλίου της παραγράφου 1 θα γίνει σύμφωνα με τους κοινοτικούς δημοσιονομικούς κανόνες και διαδικασίες.

3. Το κονδύλιο αυτό θα τεθεί αμέσως στον ειδικό λογαριασμό που θα ανοίξει και θα διαχειρίζεται ο ανώτατος εκπρόσωπος για να υποστηριχθεί η νέα κυβέρνηση στην αποτελεσματική έναρξη της λειτουργίας της, συμβάλλοντας στην προσωρινή χρηματοδότηση της μισθοδοσίας των δημοσίων υπαλλήλων από 1ης Δεκεμβρίου 1997. Ο ανώτατος εκπρόσωπος θα είναι υπεύθυνος και υπόλογος για την εκταμίευση ποσών από το λογαριασμό αυτό.

Άρθρο 3

Στόχος της βοήθειας της Ένωσης είναι να συνδράμει τη νέα κυβέρνηση της Σερβοβοσνιακής Δημοκρατίας να καταρτίσει ένα συγκροτημένο και διαφανές δημοσιονομικό πλαίσιο, θέτοντας υγιή βάση για ενδεχόμενη περαιτέρω βοήθεια.

Ειδικότερα, η κυβέρνηση της Σερβοβοσνιακής Δημοκρατίας θα πρέπει:

- να καταρτίσει ταχέως τον προϋπολογισμό για το 1998 κατά τρόπο ικανοποιητικό για το ΔΝΤ,

- να συνεργαστεί στενά με το γραφείο τελωνειακής και χρηματοπιστωτικής συνδρομής (CAFAO) και άλλους διεθνείς οργανισμούς για την αποκατάσταση του ελέγχου όσον αφορά την είσπραξη δασμών, ειδικών φόρων κατανάλωσης και άλλων φόρων επί των πωλήσεων,

- να εφαρμόσει το χρονοδιάγραμμα για το κοινό δασμολόγιο της Βοσνίας και Ερζεγοβίνης (BiH),

- να υποβάλει στο Κοινοβούλιο νομοσχέδιο για τη μεταρρύθμιση των ειδικών φόρων κατανάλωσης και των φόρων επί των πωλήσεων.

Ο ανώτατος εκπρόσωπος θα αναφέρει τακτικά στο Συμβούλιο και στην Επιτροπή για την όλη επιχείρηση και δύναται να αναστείλει τη βοήθεια από τον ειδικό λογαριασμό αν η κυβέρνηση της Σερβοβοσνιακής Δημοκρατίας ενεργήσει αντίθετα προς τους στόχους και τα κριτήρια της παρούσας κοινής δράσης.

Άρθρο 4

Το Συμβούλιο σημειώνει ότι η Επιτροπή υποστηρίζοντας τους στόχους της κοινής δράσης προτίθεται να υποβάλει τις κατάλληλες προτάσεις για ενίσχυση σχεδίων, προς υποστήριξη της νέας κυβέρνησης.

Άρθρο 5

Το Συμβούλιο καλεί τον ανώτατο εκπρόσωπο να ενθαρρύνει μια ευρύτερη διεθνή βοήθεια για την προώθηση των στόχων της παρούσας κοινής δράσης και θα συμμετάσχει πλήρως στις προσπάθειες αυτές.

Άρθρο 6

Η παρούσα κοινή δράση αρχίζει να ισχύει την ημέρα της έγκρισής της.

Άρθρο 7

Η παρούσα κοινή δράση θα δημοσιευθεί στην Επίσημη Εφημερίδα.

Βρυξέλλες, 2 Φεβρουαρίου 1998.

Για το Συμβούλιο

Ο Πρόεδρος

R. COOK